CELEX: 32021D1157
Language: hu
Date: 2021-06-30 00:00:00
Title: A Tanács (EU) 2021/1157 határozata (2021. június 30.) az Egyesült Királyságnak a húskészítmények Nagy-Britanniából Észak-Írországba történő behozatalára vonatkozóan 2021. július 1. és szeptember 30. között alkalmazni kívánt gyakorlatáról szóló egyoldalú nyilatkozatára adott válasz vonatkozásában az Unió által képviselendő álláspontról

2021.7.14.   
               
               
                  HU
               
               
                  Az Európai Unió Hivatalos Lapja
               
               
                  L 249/99
               
            
         A TANÁCS (EU) 2021/1157 HATÁROZATA
         (2021. június 30.)
         az Egyesült Királyságnak a húskészítmények Nagy-Britanniából Észak-Írországba történő behozatalára vonatkozóan 2021. július 1. és szeptember 30. között alkalmazni kívánt gyakorlatáról szóló egyoldalú nyilatkozatára adott válasz vonatkozásában az Unió által képviselendő álláspontról
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 50. cikke (2) bekezdésére
         tekintettel az Európai Unió működéséről szóló szerződésre és különösen annak 218. cikke (9) bekezdésére,
         tekintettel az Európai Bizottság javaslatára,
         mivel:
         
                     (1)
                  
                  
                     Az Unió a 2020. január 30-i (EU) 2020/135 tanácsi határozat (1) révén megkötötte a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodást (2) (a továbbiakban: a kilépésről rendelkező megállapodás), és a megállapodás 2020. február 1-jén hatályba lépett. Az Írországról és Észak-Írországról szóló jegyzőkönyv (a továbbiakban: a jegyzőkönyv) az említett megállapodás szerves részét képezi.
                  
               
                     (2)
                  
                  
                     A jegyzőkönyv 5. cikkének (4) bekezdése előírja, hogy Észak-Írország tekintetében az Egyesült Királyságra és az Egyesült Királyságban alkalmazni kell a jegyzőkönyv 2. mellékletében felsorolt uniós jogot.
                  
               
                     (3)
                  
                  
                     A jegyzőkönyv 2. mellékletében felsorolt uniós élelmiszerjogi rendelkezések bizonyos húskészítmények harmadik országokból az Unióba történő behozatalára vonatkozó tilalmakat és korlátozásokat tartalmaznak. Az említett tilalmak és korlátozások az átmeneti időszak végétől az említett húskészítmények Nagy-Britanniából Észak-Írországba történő behozatalára is alkalmazandók.
                  
               
                     (4)
                  
                  
                     Az Egyesült Királyság 2020. december 17-én a kilépésről rendelkező megállapodás alapján ülésező vegyes bizottság ülésén jegyzőkönyvben rögzített egyoldalú nyilatkozatot tett, amelyben meghatározta azt a gyakorlatot, amelyet 2021. június 30-ig szándékozik alkalmazni a Nagy-Britanniából Észak-Írországba importált húskészítmények tekintetében. Az Egyesült Királyság nyilatkozata szerint a húskészítmények Nagy-Britanniából Észak-Írországba történő behozatala a következő feltételek mellett történik: i. ezek a termékek a Nagy-Britanniában kijelölt kilépési ponttól az észak-írországi szupermarketekig alkalmazandó terelőeljárás hatálya alá tartoznak; ii. kizárólag Észak-Írországban található szupermarketek végső fogyasztóinak történő értékesítésre szánják őket, és nem értékesíthetők az élelmiszerlánc más szereplőinek, iii. az említett termékeket az Egyesült Királyság illetékes hatóságai által kiállított hivatalos állategészségügyi bizonyítványokkal látják el (a friss húsra, a darált húsra és az előkészített húsra vonatkozóan már meglévő hasonló minták alapján); valamint iv. csomagolásuk és címkézésük a végső fogyasztóknak szól, és a következő felirat szerepel rajtuk: „Ezek az Egyesült Királyságból származó termékek Észak-Írországon kívül nem értékesíthetők”. Az Egyesült Királyság rögzítette emellett, hogy az említett időszakban továbbra is teljes mértékben összhangban lesz a húskészítmények vonatkozásában alkalmazandó, a jegyzőköny 2. mellékletében felsorolt uniós joggal. Az Unió egyoldalú nyilatkozatot tett, amelyben tudomásul vette az Egyesült Királyság egyoldalú nyilatkozatában foglalt gyakorlatot.
                  
               
                     (5)
                  
                  
                     2021. június 17-én az Egyesült Királyság tájékoztatta a Bizottságot azon szándékáról, hogy további három hónapig, azaz 2021. szeptember 30-ig továbbra is hasonló megközelítést fog alkalmazni. 2021. június 17-i levelében az Egyesült Királyság azt javasolta, hogy „tartsák fenn az említett mozgásokra vonatkozó, meglévő türelmiidő-rendelkezéseket”.
                  
               
                     (6)
                  
                  
                     Az Egyesült Királyság 2021. június 30-án egyoldalú nyilatkozatot adott ki, melyben meghatározza a húskészítmények Nagy-Britanniából Észak-Írországba történő behozatalára vonatkozóan 2021. július 1. és szeptember 30. között bevezetni kívánt gyakorlatot.
                  
               
                     (7)
                  
                  
                     Ezért helyénvaló meghatározni az Egyesült Királyság egyoldalú nyilatkozatára a vegyes bizottság társelnökének adott válaszul az Unió által kifejezendő álláspontot,
                  
               ELFOGADTA EZT A HATÁROZATOT:
         
            1. cikk
            Az Egyesült Királyságnak a Nagy-Britanniából származó húskészítmények Észak-Írországba történő behozatalára vonatkozóan 2021. július 1. és szeptember 30. között alkalmazni kívánt gyakorlat meghatározásáról szóló egyoldalú nyilatkozatára válaszul az Unió által kifejezendő álláspont az Unió e határozathoz csatolt egyoldalú nyilatkozatán alapul.
         
         
            2. cikk
            Ez a határozat az elfogadásának napján lép hatályba.
         
         
            Kelt Brüsszelben, 2021. június 30-án.
            
               
                  a Tanács részéről
               
               
                  az elnök
               
               A. P. ZACARIAS
            
         
         
            (1)  A Tanács (EU) 2020/135 határozata (2020. január 30.) a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás megkötéséről (HL L 29., 2020.1.31., 1. o.).
         
            (2)  HL L 29., 2020.1.31., 7. o.
         
      
      
         
            MELLÉKLET
            A HÚSKÉSZÍTMÉNYEKRE VONATKOZÓ UNIÓS JOG ALKALMAZÁSA ÉSZAK-ÍRORSZÁGBAN AZ ÁTMENETI IDŐSZAK LEJÁRTA UTÁN
            AZ EURÓPAI UNIÓ EGYOLDALÚ NYILATKOZATA
            Az Európai Unió tudomásul veszi az Egyesült Királyság egyoldalú nyilatkozatát, amely meghatározza, hogy az Egyesült Királyság milyen gyakorlatot kíván alkalmazni az említett húskészítmények Nagy-Britanniából Észak-Írországba történő behozatala tekintetében a 2021. július 1-je és szeptember 30-a közötti időszakban. Az Unió megjegyzi, hogy 2021 első hat hónapjában már sor került az ellátási láncok bizonyos kiigazítására. A kereskedelmi statisztikák szerint ez különösen igaz a darált hús esetében. E kiegészítő időszak célja, hogy lehetővé tegye az érdekelt felek – különösen az észak-írországi szupermarketek – számára ellátási láncaik kiigazításának lezárását.
            Az Uniónak a jegyzőkönyv 12. cikkének (4) bekezdésében említett hatáskörök gyakorlása tekintetében kialakítandó álláspontja figyelembe fogja venni az említett gyakorlatot.
            Az Egyesült Királyság június 17-i levelében említetteknek megfelelően, amely a 2020. december 17-i egyoldalú nyilatkozatában foglalt megközelítés további három hónappal történő meghosszabbítását javasolja, az Egyesült Királyság azt javasolja, hogy ezen időszak alatt „tartsák fenn az említett mozgásokra vonatkozó, meglévő türelmiidő-rendelkezéseket”.
            
            Az Unió emlékeztet arra, hogy a kilépésről rendelkező megállapodás teljes körű végrehajtása az Unió és az Egyesült Királyság nemzetközi jogi kötelezettsége.
            Az Unió megjegyzi, hogy az Egyesült Királyság egyoldalú nyilatkozatában említett terelőeljárás hatálya alá tartozó húskészítményeknek az eljárás valamennyi szakaszában az illetékes észak-ír hatóságok ellenőrzése alatt kell maradniuk. Az Unió hangsúlyozza továbbá annak fontosságát, hogy az észak-írországi határállomások rendelkezzenek a hatósági ellenőrzésekről szóló uniós rendeletben előírt valamennyi ellenőrzés elvégzéséhez szükséges infrastruktúrával és erőforrásokkal.